Michael Aastrup Jensen (V), 2008-04-08:
Allerførst vil jeg gerne sige, at jeg faktisk synes, det er en rigtig god traktat, vi nu skal andenbehandle, nemlig Lissabontraktaten.
Vi er nu 27 medlemslande i EU, og det betyder selvfølgelig også, at de demokratiske spilleregler skal opjusteres og gøre, at EU kan forblive en handlekraftig organisation.
Jeg synes også, det er rigtig positivt, at Europa-Parlamentets rolle bliver styrket, og at det får en markant større indflydelse, end det har i dag.
Jeg synes også, det er rigtig positivt, at vi i de nationale parlamenter får en mulighed for at intervenere, når vi føler, at der er behov for det, med de forskellige COR-muligheder, der foreligger.
Hvis man går ind og kigger på traktaten, synes jeg, at det derudover er vigtigt at slå en ting fast, som vi har diskuteret meget.
Det er
med hensyn til, om der er en reel forskel i forhold til forfatningstraktaten eller ej.
Jeg ved godt, at nogle her i salen ønsker, at det skal være en stor, tilbundsgående, juridisk analyse om det ene eller det andet, men det har vi jo faktisk folk til, nemlig i Justitsministeriet, og de har lavet den analyse.
De har klart bevist, at der er forskel på forfatningstraktaten og Lissabontraktaten.
De har klart beskrevet i hvert fald én forskel, som jeg synes er meget epokegørende, nemlig at al forfatningsmæssig terminologi og karakter er fjernet fra Lissabontraktaten.
Hvis vi skal holde fast i den vurdering, at der altså ikke er suverænitetsafgivelse i forhold til grundloven, viser al præcedens på området - f.eks. fra Nicetraktaten - at der ikke er grundlag for at sende den til folkeafstemning.
Tidligere i dag har vi så hørt: Jamen var der ikke noget med EF-pakken i 1986?
Det, som folk, der nævner EF-pakken som eksempel, jo så glemmer at sige i sammenhængen, er, at EF-pakken i 1986 ikke kunne få flertal her i Folketinget.
Det nødvendiggjorde selvfølgelig, at den daværende borgerlige regering blev nødt til at sige: Når vi ikke kan få den igennem Folketinget, må vi selvfølgelig sende den ud til befolkningen.
Ellers lå det jo ikke i kortene, at den skulle have været til folkeafstemning.
Så jeg synes, det er et ekstremt dårligt eksempel fra modstandernes side at bringe den ind som eksempel.
Jeg synes også, det er vigtigt at sige, at når nogle siger, vi ikke har haft en debat om Lissabontraktaten, tror jeg, det er en sandhed, der bliver meget svær at bevise, for hvis man bare kigger på alle de mange spørgsmål, der er blevet stillet om Lissabontraktaten fra både medlemmer af Folketinget og medlemmer af Europa-Parlamentet, tror jeg, at vi når op på, ja, i hvert fald over 500 spørgsmål indtil videre.
Det synes jeg kun er positivt, for det er i hvert fald med til at sige, at der ikke kan være skjult noget som helst nogen steder om det her, og der i hvert fald ikke kan være det spørgsmål tilbage overhovedet, som ikke er blevet stillet.
Det må i hvert fald være blevet stillet nu.
Jeg har tidligere sagt, og det mener jeg stadig væk, at når vi nu forhåbentlig har andenbehandlet Lissabontraktaten og siden hen tredjebehandlet og derfor ratificeret den, håber jeg ikke, at vi stopper med EU-debatten her.
Jeg mener faktisk, at vi som Folketing har en forpligtelse til at sørge for, at EU bliver mere folkelig, end det er.
Jeg ved godt, at det er ekstremt nemt sagt, men forholdsvis svært gjort, men jeg håber lidt, at vi både som EU-ordførere og folketingsmedlemmer kan bruge ikke mindst europaparlamentsvalget til næste år som en katalysator til at prøve at forklare, hvor stor en rolle EU egentlig spiller i dagligdagen, og også hvor positivt det faktisk er, at EU spiller en stor rolle for danskernes hverdag. Så mit håb skal være, at vi nu får ratificeret Lissabontraktaten, som er en rigtig positiv traktat, og at det nu bliver katalysatoren for en EU-debat, som kan forplante sig ud gennem samfundet.
Jeg skal i hvert fald gøre mit til, at det kan gøres.
Nu kan jeg jo høre, at hr. Morten Messerschmidt ikke har talt sig varm, men har talt sig hæs i den her iver for at komme til orde, og det er jo sådan set synd for ham.
Jeg vil bare gerne anholde det her med, at vi prøver at feje noget ind under gulvtæppet.
Det synes jeg jo er fuldstændig lodret forkert.
Vi har været ude at diskutere det her talrige gange, både i Folketingssalen og alle mulige andre steder.
Vi ønsker gerne en folkelig debat.
Det har vi efterlyst.
Vi håber faktisk, at vi kan få en debat om EU.
Jeg synes, det er vigtigt, at vi har en debat om EU.
Når hr. Morten Messerschmidt konkret spørger om, hvad forskellen er mellem Lissabontraktaten og forfatningstraktaten, som jo så ikke blev til noget, må jeg svare, at et af de klokkeklare eksempler på forskellen er, at al den forfatningsmæssige terminologi og karakter fuldstændig er fjernet fra Lissabontraktaten.
De nationale parlamenters rolle bliver også markant styrket med Lissabontraktaten, så vi som parlament har mulighed for at gå ind og intervenere, hvis der er noget lovgivning, vi har lyst til at intervenere i.
Så alt i alt er der faktisk en kæmpe forskel på Lissabontraktaten og forfatningstraktaten.